हजारीबाग, 05 अक्टूबर। इचाक के दरिया पंचायत के दुर्गा मंडप प्रांगण में केन्द्र सरकार द्वारा बनाए गए नए कृषि कानून के समर्थन में सोमवार कोकिसान चौपाल लगाया गया। इसकी अध्यक्षता भाजपा मंडल अध्यक्ष जयनंदन मेहता व संचालन राज कुमार राम ने किया। बतौर मुख्य अतिथि पार्टी के राष्ट्रीय उपाध्यक्ष अन्नपूर्णा देवी ने कहा कि नया कृषि कानून किसानों के हित में है। इसके जरिए किसान अपनी आमदनी बढ़ा सकते हैं। उन्होंने कहा कि किसान कृषि आधारित उद्योग लगाएं, सरकार मदद करने को तैयार है।इचाक की चर्चा करते हुए कहा कि यहां के किसान मेहनतकश है। यहां का धनिया पत्ता व आलू का निर्यात कई देशों में किया जाता है।
उन्होंने कहा कि किसान विपक्षी दलों के बहकावे में ना आएं। राज्य सरकार पर किसान व महिला विरोधी होने का आरोप भी उन्होंने लगाया। राज्य में जब भाजपा की सरकार थी तो महिला के नाम जमीन की रजिस्ट्री एक रुपए में होती थी। उसे भी यूपीए की सरकार ने बंद कर गरीब विरोधी कार्य किया है। जिला अध्यक्ष अशोक यादव ने कहा कि भाजपा की सरकार किसानों के हित का ख्याल रखकर कृषि कानून लाई है। बटेश्वर मेहता ने कहा कि राज्य में जब भाजपा की सरकार थी तो किसान मजदूरों की स्थिति में सुधार हुआ था।
(हि.स.)